L 200/6
FI
Euroopan unionin virallinen lehti
10.8.2023
(5)
Yhteensä 62 henkilöautojen valmistajaa ja 47 kevyiden hyötyajoneuvojen valmistajaa ilmoitti komissiolle tiedoissa olevista virheistä asetuksen (EU) 2019/631 7 artiklan 5 kohdan ensimmäisen alakohdan mukaisesti.
Komissio on tarkastanut valmistajien ilmoittamat virheet ja perustelut niiden oikaisemiselle.
(6)
Neljän henkilöautojen valmistajan ja seitsemän kevyiden hyötyajoneuvojen valmistajan osalta kaikki alustavassa tietosarjassa ilmoitetut ajoneuvot jäivät asetuksen (EU) 2019/631 soveltamisalan ulkopuolelle.
Yhdeltä henkilöautojen valmistajalta ja yhdeltä kevyiden hyötyajoneuvojen valmistajalta ei saatu yhdestäkään alustavassa tietosarjassa ilmoitetusta ajoneuvosta yhdenmukaistettuun kevyiden hyötyajoneuvojen kansainväliseen testimenetelmään, jäljempänä ’WLTP’, pohjautuvaa hiilidioksidipäästöarvoa, joka vaaditaan, jotta voidaan laskea valmistajan suoritustaso kalenterivuonna 2021.
Näitä valmistajia ei ole näin ollen sisällytetty tähän päätökseen.
(7)
Komission tekemän virheiden tarkastuksen seurauksena on tarpeen vahvistaa yhteensä 88 henkilöautojen valmistajan ja 63 kevyiden hyötyajoneuvojen valmistajan alustavat laskelmat tai muuttaa niitä.
(8)
Asetuksen (EU) 2019/631 2 artiklan 4 kohdan mukaisesti valmistajat, joiden kaikki yritykset yhteensä ovat vastuussa alle tuhannesta edellisen kalenterivuoden aikana rekisteröidystä uudesta ajoneuvosta, vapautetaan päästötavoitteen saavuttamisesta.
On kuitenkin aiheellista laskea ja raportoida niiden keskimääräiset hiilidioksi­ dipäästöt sekä rekisteröityjen uusien ajoneuvojen määrä.
(9)
Asetuksen (EU) 2019/631 4 artiklan mukaisesti valmistajan katsotaan täyttäneen päästötavoitteensa, jos valmistajan keskimääräiset hiilidioksidipäästöt eivät ylitä sen päästötavoitetta.
Yhteenliittymän jäseninä olevien valmistajien vaatimustenmukaisuus arvioidaan yhteenliittymän tasolla asetuksen (EU) 2019/631 6 artiklan mukaisesti.
Sellaisten valmistajien tai yhteenliittymien osalta, joille on asetuksen (EU) 2019/631 10 artiklan mukaisesti myönnetty päästötavoitteita koskeva poikkeus kalenterivuodeksi 2021, keskimääräisiä hiilidioksidipäästöjä arvioidaan niille myönnettyjen poikkeustavoitteiden täyttämisen suhteen.
(10)
Kaksi henkilöautojen valmistajaa, Subaru Corporation ja Jaguar Land Rover Limited, peruutti hakemuksensa päästötavoitteisiin kalenterivuonna 2021 sovellettavista poikkeuksista ja muodosti yhteenliittymiä muiden valmistajien kanssa kyseisen kalenterivuoden osalta.
Näin ollen kyseisiin valmistajiin ei enää sovelleta poikkeuksia päästötavoitteista kalenterivuonna 2021, vaan niiden vaatimustenmukaisuus arvioidaan yhteenliittymän tasolla.
(11)
Kuten asetuksen (EU) 2019/631 5 artiklassa säädetään, keskimääräisiä hiilidioksidipäästöjä laskettaessa kunkin uuden henkilöauton, jonka hiilidioksidipäästöt ovat alle 50 g CO2/km, lasketaan vastaavan 1,67:ää henkilöautoa kalenterivuonna 2021, siten, että kunkin valmistajan tai valmistajien yhteenliittymän osalta otetaan huomioon enintään superbonusten vaikutus, joka kaudella 2020–2022 on 7,5 g CO2/km.
(12)
Todennettuja hiilidioksidivähennyksiä tuottavien ja komission asetuksen (EU) 2019/631 11 artiklan mukaisesti hyväksymien innovatiivisten teknologioiden, jäljempänä ’ekoinnovaatiot’, avulla saavutetut hiilidioksidisäästöt otetaan keskimääräisiä hiilidioksidipäästöjä laskettaessa huomioon kutakin valmistajaa tai valmistajien yhteenliittymää kohti enintään kokonaisvaikutukseen 7 g CO2/km saakka.
Kalenterivuonna 2021 otetaan huomioon ainoastaan WLTP:n puitteissa määritetyt ekoinnovaatioiden avulla saavutetut hiilidioksidisäästöt.
(13)
Tietueet, joissa on täydelliset tiedot ajokuntoisen ajoneuvon massasta ja hiilidioksidipäästöistä mutta joissa ei ole ajoneuvon tunnistenumeroita tai ne ovat virheelliset (virhekoodi B), olisi myös sisällytettävä päästötavoitteiden ja keskimääräisten hiilidioksidipäästöjen laskentaan.
Valmistajat eivät kuitenkaan voi varmentaa tai korjata kyseisiä tietueita, joten on asianmukaista soveltaa virhemarginaalia määritettäessä kyseisen valmistajan etäisyyttä tavoitteeseen.
(14)
Virhemarginaali lasketaan keskimääräisten hiilidioksidipäästöjen ja päästötavoitteen välisten etäisyyksien erona siten, että otetaan huomioon kaikki ajoneuvojen rekisteröinnit, joita valmistaja ei voi varmentaa.
Riippumatta siitä, onko ero positiivinen vai negatiivinen, virhemarginaalin soveltaminen parantaa aina valmistajan asemaa sen päästötavoitteen suhteen.